b'\n_START_ARTICLE_\nIvan \xc5\xa0uster\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji leta 1881 je na Dunaju \xc5\xa1tudiral pravo. Leta 1890 je bil med ustanovitelji Katoli\xc5\xa1kega politi\xc4\x8dnega dru\xc5\xa1tva v Ljubljani, leta 1896 pa je bil na nadomestnih volitvah izvoljen v dunajski dr\xc5\xbeavni zbor. Leta 1899 je postal na\xc4\x8delnik Katoli\xc5\xa1ke narodne stranke, nato je bil od leta 1905 na\xc4\x8delnik Slovenske ljudske stranke, v katero se je preoblikovala Katoli\xc5\xa1ka narodna stranka - na tej funkciji je ostal do leta 1917. V dr\xc5\xbeavnem zboru na Dunaju je bil od leta 1907 predsednik Slovanskega parlamentarnega kluba, v letih 1909-1911 predsednik najve\xc4\x8dje opozicijske strankarske zveze Slovanske unije in v letih 1912-1914 predsednik Hrva\xc5\xa1ko-slovenskega parlamentarnega kluba. Leta 1912 je bil imenovan za kranjskega de\xc5\xbeelnega glavarja, kar je ostal do oktobra 1918, ko je po sporu v SLS od\xc5\xa1el v \xc5\xa0vico. Vrnil se je decembra 1922 in februarja kot na\xc4\x8delnik Narodne ljudske stranke kandidiral na skup\xc5\xa1\xc4\x8dinskih volitvah leta 1923; pora\xc5\xbeen se je dokon\xc4\x8dno umaknil iz politike.'